Juventus rotet bort poeng igjen
Juventus hadde inntil nylig en komfortabel ledelse på tabelltoppen. Men den siste uken har Torino-klubben skapt ny spenning med tap for Sampdoria og uavgjort mot Parma. Avstanden ned til Lazio er nå tre poeng. I Parma sløste begge lag med sjansene før veteranen Andrea Pirlo tidlig i annen omgang viste fram frisparkfoten og ga Juventus ledelsen. Ballen gikk via hodet til Jonathan Biabiany og i mål. Nicola Sansone utlignet for Parma 13 minutter før slutt etter en pasningsfeil av gjestene. Argentineren Gabriel Paletta sendte ballen videre til Sansone, som tok seg forbi Juve-forsvarer Martin Caceres og avsluttet med et lavt skudd. For Lazio kom det første målet ved Sergio Floccari midtveis i annen omgang. Målet var omdiskutert siden ballen var borti Floccaris hånd før han plasserte den i nettet. Ti minutter senere ble ledelsen dobbelt etter et selvmål av Davide Brivio. Også Napoli tok innpå Juventus i toppstriden. Den søritalienske klubben banket Palermo 3-0 på eget gress. Etter en halvtime scoret Christian Maggio det første målet etter et innlegg fra Marek Hamsik. Like etter la Gökhan Inler på til 2-0. I det 74. minuttet sto Lorenzo Insigne for kampens tredje fulltreffer. Napoli er fem poeng bak tabelltoppen. Borte mot Catania røk Roma på et 0-1-tap. Alejandro Gómez ble oppgjørets eneste målscorer. Det var hovedstadslaget annet strake tap i serie A. Heller ikke femteplasserte Fiorentina hadde en god fotballsøndag og tapte 1-3 mot Udinese på bortebane.
Serieleder Juventus klarte bare 1-1 borte mot Parma i italiensk serie A. Det utnyttet toer Lazio med 2-0-seier hjemme mot Atalanta.